**NOTA DE FUNDAMENTARE**

**la proiectul Hotărârii Guvernului cu privire la modificarea unor Hotărâri de Guvern**

*(fructele și legumele congelate rapid/uscate (deshidratate), ciupercile, măslinele de masă, oțeturile, făinurile și grăsimile tartinabile)*

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul Hotărârii de Guvern cu privire la aprobarea modificărilor ce se operează în unele Hotărâri ale Guvernului a fost elaborat de către Ministerul Agriculturii și Industriei Alimentare.  Subdiviziunea: Direcția industrie alimentară. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ  Proiectul menționat este elaborat în vederea implementării punctelor 165-167, compartimentul *Agricultură și industrie* din Planul de Acțiuni al Guvernului pentru anul 2024, aprobat prin Hotărârea Guvernului nr.887/2023.  Totodată, proiectul este elaborat în temeiul art.7, 8 și 13 din Legea nr.306/2018 privind siguranța alimentelor. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative  Elaborarea Proiectului cu privire la modificarea unor Hotărâri de Guvern are ca scop ajustarea și actualizarea actualelor prevederi din Reglementările tehnice privind cerințe de calitate referitor la procesarea și comercializarea produselor alimentare precum fructele și legumele congelate rapid/uscate (deshidratate), ciupercile, măslinele de masă, oțeturile, făinurile și grăsimile tartinabile.  Se propune a fi modificate 7 Hotărâri de Guvern:   * Hotărârea Guvernului nr.1402/2007 cu privire la aprobarea Reglementării tehnice „Fructe, bace și legume congelate rapid”; * Hotărârea Guvernului nr.1523/2007 cu privire la aprobarea Reglementării tehnice „Fructe și legume uscate (deshidratate)”; * Hotărârea Guvernului nr.1323/2008 cu privire la aprobarea Reglementării tehnice „Ciuperci. Produse din ciuperci”; * Hotărârea Guvernului nr.1403/2008 cu privire la aprobarea Reglementării tehnice „Oțeturi și acid acetic de uz alimentar”; * Hotărârea Guvernului nr.68/2009 cu privire la aprobarea Reglementării tehnice „Făina, grișul și tărîța de cereale”; * Hotărârea Guvernului nr.180/2010 cu privire la aprobarea Reglementării tehnice „Măsline de masă”; * Hotărârea Guvernului nr.12/2024 cu privire la aprobarea Cerințelor de calitate și comercializare pentru materiile grase tartinabile de origine vegetală și/sau animală, destinate consumului uman.   Aceste modificări sunt necesare pentru a face față schimbărilor din piața internă și internațională, precum și pentru a îmbunătăți siguranța alimentară, protecția consumatorilor și competitivitatea produselor. În contextul actual, aceste reglementări nu sunt suficient ajustate la cerințele economice, tehnologice și internaționale.  Prezentele Reglementări tehnice sunt esențiale pentru asigurarea calității și siguranței produselor alimentare, cu toate acestea, cadrul legislativ național destinat reglementării calității produselor alimentare a fost modificat esențial. Astfel, în anul 2016, prin modificarea Legii nr.420/2006 și a Legii nr.235/2011, produsele alimentare au fost excluse din domeniul reglementat, oferindu-i-se producătorului o libertate mai mare privind fabricarea produselor, procedeele și metodele de producție, dar și o responsabilitate privind respectare obligatorie a prevederilor ce țin de igiena produselor, inofensivitate, ambalarea și etichetarea acestora etc.  Reglementările actuale nu stabilesc norme clare în ceea ce privește certificarea și etichetarea produselor, aspecte esențiale pentru transparența pieței și pentru protecția consumatorilor.  Totodată, ca urmare a aprobării Legii nr.306/2018 privind siguranța alimentelor, Legea nr.78/2004 privind produsele alimentare, la care se face referință în clauza de emitere precum și pe tot cuprinsul Reglementărilor tehnice, a fost abrogată.  Produsele alimentare, inclusiv fructele și legumele congelate rapid/uscate (deshidratate), ciupercile, oțeturile, măslinele de masă sau făina, înregistrează o creștere a cererii atât pe piața internă, cât și pe piețele externe, dar și cu cerințe mai stricte privind calitatea și siguranța.  Potrivit datelor de pe pagina web a Agenției Naționale pentru Siguranța Alimentelor în țară activează 2 unități/secții de producere a oțetului, 7 unități/secții de congelare rapidă a fructelor și legumelor, 94 unități de uscare a fructelor, legumelor și a altor produse de origine vegetală și 93 de unități de morărit.  Conform datelor prezentate de Biroul Național de Statistică (BNS), se poate observa o creștere semnificativă în perioada anilor 2021-2023 a fabricării acestor categorii de produse.  **Figura 1:** *Producția industrială a produselor 2021-2023*  Analizând Figura 1, cea mai mare creștere, de aproximativ 45%, se înregistrează la categoria *Făină și griș*, în același timp, cele mai stabile categorii fiind *Legumele și fructele congelate și Oțeturile*, cu fluctuații minime, iar o creștere moderată s-a înregistrat la categoria *Legume, fructe și ciuperci conservate și Legume și fructe uscate/deshidratate*, fiecare având o creștere de aproximativ 10%.  **Figura 2.:** *Export de legume și fructe uscate*  **Figura 3.:** *Export de legume și fructe congelate*  **Figura 4.:** *Export de făină și griș*  Studiind diagramele prezentate în Figurile 2-4, observăm o descreștere a exportului de produse pe piețele CSI și o creștere e exportului în special pe piețele uniunii Europene și celelalte țări ale lumii, fapt care denotă că este o cerere bună pentru aceste produse si că există potențial de export pentru producătorii autohtoni.  Referitor la măslinele de masă, în Republica Moldova se înregistrează un consum în creștere a acestor produse, datorită schimbărilor în preferințele alimentare ale populației și orientării către o dietă mediteraneeană. Din cauza condițiilor climaterice specifice Republica Moldova nu produce măsline, ceea ce face ca întregul consum intern să depindă de importuri. Preponderent, măslinele sunt importate din Grecia, Spania, Turcia și Italia.  Cererea pentru măsline de masă este în creștere, atât în sectorul de retail, cât și în cel HoReCa (hoteluri, restaurante, catering). Consumatorii optează pentru o gamă diversificată de măsline (negre, verzi, umplute), ceea ce stimulează importatorii să aducă produse de calitate superioară.  Referitor la modificarea Hotărârii Guvernului nr. 12/2024 cu privire la aprobarea Cerințelor de calitate și comercializare pentru materiile grase tartinabile de origine vegetală și/sau animală, destinate consumului uman, menționăm următoarele.  Hotărârea Guvernului nr. 12/2014 transpune parțial Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole […] și Regulamentul (CE) nr. 445/2007 al Comisiei din 23 aprilie 2007 de stabilire a anumitor norme de aplicare a Regulamentului (CE) nr. 2991/94 al Consiliului de stabilire a standardelor pentru grăsimile tartinabile […], Codex STAN 32-1991 Standard pentru margarină (actualizat 1989), Codex STAN 168-1989 Standard pentru maioneze și Codex Stan 256-2007 standard pentru spreaduri pe bază de grăsimi și amestecuri de spreaduri.  La preluarea noțiunilor de *amestec de grăsimi tartinabile* și *materii grase tartinabile* din Codex Stan 256/1999 Standard for fat spreads and blended spreads, din eroare în loc de 3% a fost indicat 2%. Astfel, modificarea propusă vine sa aducă în concordanță prevederile din legislația națională cu prevederile recunoscute la nivel european și internațional.  Suplimentar, punctul 4 din Cerințe prevede denumirile comerciale pentru produsele tartinabile, iar punctul 34 prevede că: „*La etichetarea şi prezentarea produselor este obligatorie indicarea următoarelor informații: 1) denumirile comerciale ale produselor, așa cum sunt definite în anexa nr. 1*, […]”. Menționăm că, Anexa nr. 1 a fost armonizată cu prevederile Regulamentului 1308/2013, Anexa VII, partea VII, Apendice II, dar aceasta nu conține toate denumirile menționate la punctul 4, precum maioneza sau sos de maioneză. În acest context pentru a evita interpretarea acestor prevederi, se propune la punctul 34, subpunctul 1) după cuvântul „*definite*”, completarea cu textul „*la punctul 4 sau*”, astfel încât să fie acoperit tot spectrul de produse care cad sub incidența Cerințelor de calitate și comercializare pentru materiile grase tartinabile de origine vegetală și/sau animală, destinate consumului uman.  Prevederile actului normativ vor avea într-o oarecare măsură impact asupra:  - producătorilor și importatorilor de fructe și legume congelate rapid/ uscate, deshidratate, ciuperci, măsline de masă, oțeturi, făinuri și grăsimi tartinabile;  - importatorilor și agenților economici care preambalează aceste produse, întrucât aceștia urmează să se conformeze cerințelor stabilite;  - organele de control (ANSA și ANSP);  - consumatorii. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi  Obiectivul de bază a intervenției constă în asigurarea conformității, calității sporite și inofensivității produselor asupra sănătății consumatorului, astfel în cât să fie diminuat orice risc sau impact a acestora.  În acest context, principalele obiective ale intervenției sunt:  - plasarea pe piață a produselor calitative și inofensive;  - sporirea calității și inofensivității produselor;  - protecția consumatorului;  - asigurarea și facilitarea accesului pe piață a produselor.  Proiectul de hotărâre menționat prevede ajustarea următoarelor Hotărâri de Guvern:   * Hotărârea Guvernului nr.1402/2007 cu privire la aprobarea Reglementării tehnice „Fructe, bace și legume congelate rapid”; * Hotărârea Guvernului nr.1523/2007 cu privire la aprobarea Reglementării tehnice „Fructe și legume uscate (deshidratate)”; * Hotărârea Guvernului nr.1323/2008 cu privire la aprobarea Reglementării tehnice „Ciuperci. Produse din ciuperci”; * Hotărârea Guvernului nr.1403/2008 cu privire la aprobarea Reglementării tehnice „Oțeturi și acid acetic de uz alimentar”; * Hotărârea Guvernului nr.68/2009 cu privire la aprobarea Reglementării tehnice „Făina, grișul și tărîța de cereale”; * Hotărârea Guvernului nr.180/2010 cu privire la aprobarea Reglementării tehnice „Măsline de masă”; * Hotărârea Guvernului nr.12/2024 cu privire la aprobarea Cerințelor de calitate și comercializare pentru materiile grase tartinabile de origine vegetală și/sau animală, destinate consumului uman.   Prin Proiectul prenotat se propune operarea următoarelor modificări esențiale:   * înlocuirea atât în denumirea hotărârilor cât și în textul acestora a cuvintelor „Reglementare tehnică” cu „Cerințe de calitate”; * modificarea clauzei de adoptare a hotărârilor; * înlocuirea trimiterilor de ordin general cu trimiteri concrete și clare privind actul normativ și denumirea acestuia. Prin urmare se va face o claritate la trimiterile de ordin general, acestea fiind înlocuite cu actul normativ aferent prevederii, de exemplu: „Produsele nu trebuie să conțină metale toxice (cadmiu) peste limita maximă admisibilă stabilită” sau „conținutul micotoxinelor în produse nu va depăși nivelul maxim admisibil stabilit în actele normative în vigoare” se vor substitui cu „Conținutul de contaminanți în produse nu trebuie sa depășească nivelurile maxime stabilite în Regulamentul sanitar privind contaminații din produsele aprobat prin Hotărârea Guvernului nr. 724/2024.” sau „Etichetarea se face conform prevederilor actelor normative/legislative în vigoare” se va substitui cu textul „ Etichetarea se face conform prevederilor art. 8 din Legea 279/2017 privind informarea consumatorului cu privire la produsele alimentare”. La fel vor fi revizuite și trimiterile la actele abrogate, la care se face referință în text. * ajustarea trimiterilor ce țin de Legea nr.306/2018 privind siguranța alimentelor și Legea nr.279/2017 privind informarea consumatorului cu privire la produsele alimentare; * substituirea denumirii Capitolului „Cerințe esențiale” cu denumirea „Cerințe speciale”, întrucât Potrivit noțiunii din Legea nr.235/2011 cu privire la activitățile de acreditare și de evaluare a conformității „*cerinţe esenţiale – cerinţe care sînt stipulate de reglementările tehnice naţionale ce transpun legislația comunitară de armonizare şi care asigură securitatea naţională şi inofensivitatea produselor şi a serviciilor pentru viaţa, sănătatea şi securitatea oamenilor, pentru regnul animal şi cel vegetal, pentru mediul ambiant şi bunurile materiale în scopul protecției intereselor consumatorului, inclusiv în vederea prevenirii practicilor care induc în eroare consumatorul în ceea ce priveşte compoziţia, destinația, originea, calitatea şi inofensivitatea produselor”*. Astfel, cerințele esențiale definesc rezultatele care trebuie obținute sau pericolele care trebuie înlăturate, dar nu precizează soluțiile tehnice în această privință. Soluțiile tehnice sunt definite în standardele europene armonizate adoptate pe baza unei solicitări din partea Comisiei Europene pentru aplicarea legislației de armonizare a Uniunii Europene. Acest principiu fundamental este aplicabil doar produselor industriale (exceptând produsele alimentare) vizate de reglementările tehnice ce transpun legislația de armonizare a UE din domeniile limitate de Anexa nr. 3 din Legea nr. 235/2011. * abrogarea Capitolului cu referință la Evaluarea conformității; * includerea certificatului de calitate, eliberat de către producător/importator ce va asigura introducerea pe piață a unor produse sigure, calitative, cu o etichetare corespunzătoare. În plus, necesitatea eliberării certificatului de calitate de producător/ importator, la introducerea pe piață a produselor, va responsabiliza producătorul, acesta urmând să elaboreze și să respecte Planul de autocontrol. * abrogarea Anexei unde este prevăzut formularul model pentru declarația de conformitate; * ajustările la Hotărârea Guvernului nr. 12/2024 cu privire la aprobarea Cerințelor de calitate și comercializare pentru materiile grase tartinabile de origine vegetală și/sau animală, destinate consumului uman constau în includerea în Anexa 1 la Cerințe a unei categorii de amestec de grăsimii tartinabile cu conținutul de grăsime din lapte cuprins între 3 și 10 %.   Astfel, ajustarea cadrului normativ la prevederile legislației in vigoare, va contribui nemijlocit la stabilirea unor cerințe clare de producere și comercializare pentru agenții economici, excluderea interpretării prevederilor cadrului normativ, care conține prevederi desuete, precum și protecția consunatorului prin oferirea unor produse de calitate. |
| 3.2. Opțiunile alternative analizate și motivele pentru care acestea nu au fost luate în considerare |
| O opțiune alternativă este lipsa intervenției în cadrul normativ existent. În acest caz apare pericolul asupra sănătății consumatorului și a siguranței produselor alimentare, precum și afectarea pieței interne. |
| **4. Analiza impactului de reglementare** |
| 4.1. Impactul asupra sectorului public  Modificările operate în Hotărârile de Guvern menționate nu atrag după sine modificarea altor acte normative și nici nu presupun modificări structurale sau instituționale ale sistemului administrației publice. |
| 4.2. Impactul financiar și argumentarea costurilor estimative  Implementarea proiectului propus, nu necesită cheltuieli financiare suplimentare din bugetul de stat. |
| 4.3. Impactul asupra sectorului privat  Aprobarea proiectului de hotărâre de Guvern are ca scop ajustarea cadrului normativ de implementare necesar pentru asigurarea concordanței cu prevederile legislației în vigoare, fapt care nu va pune presiune financiară asupra producătorilor/importatorilor, întrucât introducerea pe piață a produselor, atât de producție autohtonă cât și de import, se efectuează în conformitate cu prevederile legislației din domeniu alimentar (Legii nr.306/2018 privind siguranța alimentelor, a Legii nr.296/2017 privind cerințele generale de igienă a produselor alimentare, Legea 279/2017 privind informarea consumatorului ș.a.).  Operatorii din domeniul alimentar sunt responsabili de furnizarea produselor alimentare și pentru a se asigura că produsele furnizate de ei sunt sigure, astfel, ei trebuie să aibă responsabilitatea legală pentru siguranța produselor alimentare. Deși acest principiu există în componente ale legislației alimentare, în alte componente el fie nu este explicit, fie responsabilitatea este asumată de autoritățile competente prin activitățile de control pe care le efectuează. Aceste neconcordanțe pot distorsiona concurența dintre operatorii economici implicați în activități în domeniul produselor alimentare care aplică principii/abordări individuale.  Totodată una dintre responsabilitățile operatorilor din domeniu alimentar este de a asigura controlul produselor alimentare prin implementarea planurilor de autocontrol, elaborate de aceştia.  În același context, calitatea și inofensivitatea produselor alimentare este asigurată de către operator prin emiterea certificatului de calitate. Modelul sau formularul tip al certificatului de calitate este stabilit de către operator în conformitate cu art.131 alin.(8) din Legea nr.306/2018, care trebuie să conţină obligator următoarele informații:  a) numele/denumirea și adresa/sediul producătorului;  b) numele/denumirea și adresa/sediul operatorului din domeniul alimentar căruia i-a fost expediat produsul alimentar;  c) denumirea produsului alimentar;  d) cantitatea de produs alimentar livrat;  e) informații privind valabilitatea produselor alimentare;  f) condițiile speciale de păstrare.  Prezentarea acestor informații în certificatul de calitate, nu presupun cheltuieli din partea agentului economic, indiferent de dimensiunea acestora, tipurile de produs, precum și de disponibilitatea laboratoarelor în cadrul întreprinderilor.  Toate cheltuielile care rezultă din controalele oficiale efectuate în caz de neconformitate, inclusiv prelevarea probelor, investigațiilor de laborator conform planului de autocontrol, expertiza, depozitarea, transportul, utilizarea condiționată sau nimicirea produselor alimentare și a materialelor care vin în contact cu produsele alimentare aplicabile sunt suportate de către operatorul din domeniul alimentar care le deține.  Cu toate acestea, respectarea acestor cerințe va aduce beneficii economice semnificative, inclusiv acces pe piețele externe, creșterea calității produselor, creșterea încrederii consumatorilor și posibilitatea de a atrage investiții externe.  Ajustarea cadrului normativ la prevederile legislației în vigoare, va crea un mediu favorabil pentru agenții economici din domeniu, care se vor conforma unor cerințe clare și totodată vor fi excluse prevederile care lasă loc de interpretare, fiind astfel evitate unele situații de conflict între mediul de afaceri și organele de control. |
| 4.4. Impactul social  4.4.1. Impactul asupra datelor cu caracter personal  Nu există impact asupra datelor cu caracter personal, sau cel puțin aceste norme nu afectează acest domeniu.  4.4.2. Impactul asupra echității și egalității de gen  Nu există impact asupra echității și egalității de gen, sau cel puțin aceste norme nu afectează acest domeniu. |
| 4.5. Impactul asupra mediului  Nu este aplicabil |
| 4.6. Alte impacturi și informații relevante |
| Nu este aplicabil |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| La momentul aprobării, în Reglementarea tehnică „Măsline de masă”, aprobată prin Hotărârea Guvernului nr.180/2010, (pct.4 din proiectul de Hotărâre), au fost preluate parțial prevederile Standardului Codex Stan 66-1981 pentru măslinele de masă, astfel creând cadrul necesar aplicării cadrului normativ european. În aceste condiții, a apărut necesitatea revizuirii și actualizării prevederilor prezentei Reglementări la versiunea revizuită și actualizată a Standardului Codex Stan 66-1981 pentru măsline de masă (adoptat în 1981, revizuit în 1987, 2013 și amendat în: 2022, 2023).  În acest context, pct.4 din proiect transpune parțial Standardul Codex Stan 66-1981 pentru măsline de masă (adoptat în 1981, revizuit în 1987, 2013 și amendat în: 2022, 2023), cu elaborarea tabelului de concordanță. |
| **6. Avizarea și consultarea publică a proiectului actului normativ** |
| Întru respectarea articolului 9 al Legii nr.239/2008 privind transparența în procesul decizional, anunțul de inițiere a elaborării proiectului menționat a fost plasat pe pagina Ministerului Agriculturii și Industriei Alimentare la compartimentul „Transparență decizională”, rubrica „Proiecte de documente” și pe portalul guvernamental <https://particip.gov.md/ro/document/stages/anunt-privind-initierea-elaborarii-proiectului-de-hotarare-privind-modificarea-unor-hotarari-de-guvern/13285> .  În același context, în conformitate cu art.10 și art.11 din Legea nr.239/2008 privind transparența în procesul decizional, Proiectul și Nota de Fundamentare au fost transmise pentru examinare și consultare părților interesate pe e-mail, totodată, au fost plasate pentru consultări publice pe pagina web a Ministerului Agriculturii și Industriei Alimentare la compartimentul „Transparență decizională”, rubrica „Proiecte de documente”, și pe pagina web particip.gov.md  <https://particip.gov.md/ro/document/stages/anunt-privind-organizarea-consultarilor-publice-pe-marginea-proiectului-hotararii-guvernului-cu-privire-la-modificarea-unor-hotarari-de-guvern-fructele-si-legumele-congelate-rapiduscate-deshidratate-ciupercile-maslinele-de-masa-oteturile-fainurile-si-grasimile-tartinabile-1154maia2024/13740> |
| **7. Concluziile expertizelor** |
| În temeiul art.36 și 37 din Legea nr.100/2017 cu privire la actele normative, proiectul urmează să fie supus expertizei anticorupție efectuată de către Centrul Național Anticorupție și expertizei juridice efectuată de către Ministerul Justiției. |
| **8. Modul de încorporare a actului în cadrul normativ existent** |
| Proiectul se încorporează în sistemul actelor normative iar aprobarea acestuia nu va condiționa modificarea sau abrogarea altor acte normative. |
| **9. Măsurile necesare pentru implementarea prevederilor proiectului actului normativ** |
| Implementarea acestui proiect nu presupune cheltuieli financiare suplimentare din bugetul de stat. Potrivit prevederilor din proiect, autoritatea competentă responsabilă de realizarea controalelor este Agenția Națională pentru Siguranța Alimentelor, care își planifică aceste controale oficiale, precum și mijloacele financiare necesare pentru efectuarea acestora. |

**Secretar de Stat Andrian DIGOLEAN**